Trein ontspoor ná botsing met vragmotor(Argieffoto: Unsplash) ŉ Transnet-goederetrein het Dinsdag in Postmasburg in die Noord-Kaap ontspoor nadat dit by ŉ spooroorgang teen ŉ vragmotor gebots het. Die trein se drie lokomotiewe en 14 leë waens het ná die botsing ontspoor, het Dikatso Mothae, woordvoerder van Transnet, gesê. Die trein was nie gelaai nie en het vanaf Postmasburg in die rigting van Hotazel gery toe dit by die Glosam-spooroorgang teen die vragmotor gebots het. “Die trein het reg van voorrang gehad, so die vragmotorbestuurder moes by die spooroorgang gestop het om die trein te laat verbykom, maar het versuim om dit te doen.” Geen beserings is tydens die voorval aangemeld nie. Volgens Mothae is daar aansienlike skade aan die spoorlyn en oorhoofse spoortoerusting aangerig.